作者:盧綸
標題:客舍苦雨即事寄錢起郎士元二員外
內容:積雨暮淒淒，羈人狀鳥棲。響空宮樹接，覆水野雲低。穴蟻多隨草，巢蜂半墜泥。繞池牆蘚合，擁溜瓦松齊。舊圃平如海，新溝曲似溪。壞闌留眾蝶，欹棟止群雞。莠盛終無實，槎枯返有荑。綠萍藏廢井，黃葉隱危堤。閭裡歡將絕，朝昏望亦迷。不知霄漢侶，何路可相攜。